CELEX: 62022CN0029
Language: sk
Date: 2022-01-12 00:00:00
Title: Vec C-29/22 P: Odvolanie podané 12. januára 2022: KS a KD proti uzneseniu Všeobecného súdu (deviata komora) z 10. novembra 2021 vo veci T-771/20, KS a KD/Rada a iní

7.3.2022   
            
            
               SK
            
            
               Úradný vestník Európskej únie
            
            
               C 109/18
            
         
      Odvolanie podané 12. januára 2022: KS a KD proti uzneseniu Všeobecného súdu (deviata komora) z 10. novembra 2021 vo veci T-771/20, KS a KD/Rada a iní
      (Vec C-29/22 P)
      (2022/C 109/26)
      Jazyk konania: angličtina
      
         Účastníci konania
      
      
         Odvolateľky: KS a KD (v zastúpení:. Stojsavljevic-Savic, solicitor, F. Randolph QC a P. Koutrakos, barrister)
      
         Ďalší účastníci konania: Rada Európskej únie, Európska komisia, Európska služba pre vonkajšiu činnosť (ESVČ)
      
         Návrhy odvolateľky
      
      Odvolateľky navrhujú, aby Súdny dvor:
      
                  —
               
               
                  vyhovel odvolaniu, zrušil napadnuté uznesenie a vyhovel návrhom predloženým Všeobecnému súdu,
               
            
                  —
               
               
                  subsidiárne vyhovel odvolaniu a vrátil vec Všeobecnému súdu na konečné rozhodnutie, a
               
            
                  —
               
               
                  zaviazal žalované na náhradu trov tohto odvolacieho konania, konania pred Všeobecným súdom a konania pred Kontrolnou komisiou EULEX pre dodržiavanie ľudských práv.
               
            
         Odvolacie dôvody a hlavné tvrdenia
      
      Odvolanie sa zakladá na tom, že Všeobecný súd sa dopustil nesprávneho právneho posúdenia, keď dospel k záveru, že nemá právomoc prejednať a rozhodnúť o žalobe, ktorou sa odvolateľky domáhali náhrady škody, ktorá im vznikla v dôsledku porušenia ich základných ľudských práv zo strany odporkýň. Odvolací dôvod sa delí na štyri časti.
      Po prvé, Všeobecný súd sa dopustil nesprávneho právneho posúdenia tým, že vylúčenie SZBP (spoločná zahraničná a bezpečnostná politika Únie) stanovené v článku 24 ods. 1 druhom pododseku poslednej vete ZEÚ a v článku 275 prvom odseku ZFEÚ vyložil extenzívne.
      Po druhé, Všeobecný súd sa dopustil nesprávneho právneho posúdenia tým, že nesprávne uplatnil rozsudok zo 6. októbra 2020, Bank Refah Kargaran/Rada (C-134/19 P, EU:C:2020:793).
      Po tretie, Všeobecný súd sa dopustil nesprávneho právneho posúdenia tým, že nesprávne uplatnil rozsudok z 25. marca 2021, Carvalho a i./Parlament a Rada (C–565/19 P, neuverejnený, EU:C:2021:252).
      Po štvrté, Všeobecný súd sa dopustil nesprávneho právneho posúdenia tým, že sa nezaoberal vecnými stránkami žalobných nárokov a svoje rozhodnutie dostatočne neodôvodnil.